**Мөнәжәттәр**

Төндә жаным нисә көн

Ман икәндер белмәҙем.

Үтте ғүмерем, барһы харам

Икәнлеген белмәнем.

Ғәфләтемдән тик төндә тороп

Күҙләремде асманым.

Төндә торған бәндәләрҙе

Солтан икәндер - белмәнем.

Һис бер ваҡыт ҡиблаларға

Йөҙләремде ҡуймаҙым.

Үлгәс тә терелмәҫемде

Һис иҫемә алмаҙым.

Иртә тороп ҡыл ғибәҙәт

Барыһы наҙанлыҡ белән.

Был ғибәҙәт жөмләсе

Вайран икәндер - белмәҙем.

Тәҙрәм төбө алмағас

Әлхәм уҡый бер ҡарлуғас.

Беҙгә еткән бит шул дәүләт,

Мөхәммәт өммәте улғас.

Сәхрәләрҙә бар бер ағас,

Тәсбих әйтә ҡош тап булғас.

Ожмахтарҙа бар өмөтөм,

Мөхәммәт өммәте бар булғас.

Китаптарға яҙалар бит

Ҡиәмәттең буласағын.

Ышанмайса китаптарға,

Дуҫтар, булмайыҡ ғазаптарға.

Мәжлесегеҙ күркәм булһын,

Өйөгөҙгә фәрештәләр тулһын,

Доғаларығыҙ ҡабул булһын,

Әруахтарығыҙ шат булһын.

Ошо өйҙөң хужаһына,

Дәхи балаларына,

Дәхи ата-әсәһенә,

Шәфҡәт бирһен Рәсулулла.

Һағынып килдем үҙегеҙгә,

Дәхи күрҙем йөҙөгөҙҙө.

Беҙҙе ҡаршы алған кеүек,

Хурҙар ҡаршы алһын һеҙҙе.

Эй, туғандар, һыйланығыҙ

Тәмле ниғмәттәр менән.

Хоҙайым һыйлаһын һеҙҙе

Йәннәт ниғмәттәре менән.

Эй, дуҫтарым, беләгеҙме,

Ғүмер үтә, һиҙәгеҙме?

Был ғүмерҙәр үткәндән һуң

Ниҙәр булыр, беләгеҙме.

**Наушербанова Сания әбей**, **85 йәш.**

**Мөнәжәт.**

Йәнем-тәнем менән һеҙгә,

Доға ҡылам барығыҙға.

Тыныслыҡ һәм сәләмәтлек

Хоҙай бирһен барығыҙға.

Минең бүләгем юҡ һеҙгә,

Тел бүләктәрем һеҙгә.

Хоҙай биргән бүләгем бар-

Хәйер-доға ҡылам һеҙгә.

Был донъянан китәрбеҙ,

Әжәл һыуын эсәрбеҙ,

Бер ғәмәлһеҙ булар булһаҡ,

Ҡиәмәттә нишләрбеҙ.

Ҡунаҡ булдыҡ өйөгөҙҙә,

Зәкер әйтек түрегеҙҙә,

Нурҙар балҡый йөҙөгөҙҙә,

Яҡты булһын гүрегеҙ ҙә.

Рәхмәт һеҙгә, ҡәрҙәштәр,

Мәжлес үткәреүегеҙгә.

Дингә ихлас булған өсөн

Хоҙай рәхмәт ҡылһын һеҙгә.

Был мәжлестең хозурлығы

Тәьҫир итә күңелдәргә,

Теләйем һеҙгә сәләмәтлек,

Сәғәтле ғүмерҙәрҙе.

**Усманова Нәсихә әбей (65 йәш).**

**Мөнәжәттәр.**

Үлемеңде төшөр иҫкә

Үләмен дип бөгөн кислә.

Үлем хәлен һис кем белмәй

Аның юлы бигерәк нескә.

Ҡара ергә керәм инде,

Ней яуаплар бирәм инде.

Ғәмәлем юҡ, изгелек юҡ,

Рәхмәтеңде ҡылғын анда.

Ҡылдан нескә булыр анда

Кеше яҡшы, кеше яман-

Айырырлар безне анда

Кемлектәрҙе үҙен беҙгә.

Ҡара ҡылма йөҙөбөҙнө

Сираттарҙан сәләмәтлек

Үткәр үҙең безне.

Бөгөн бөттө минең көсөм,

Ашарға ҡалманы тешем.

Ғазраил көтөп тора

Әжәл уғын атыр өсөн.

Иртә-кистә әжәл көтәм ,

Ҡасан килер дейеп үлем.

Дуҫ-иштәрем, бәхил булығыҙ

Көн дә көтәм әжәл юлын.

**Яруллина Ғәйшә әбей (73 йәш).**

**Мөнәжәттәр**

Тәндә жаным нисә көн

Миһман икәндер - белмәнем.

Үтте ғүмерем, барыһы

Харам икәндер белмәнем.

Донъяла төҙҙөм ғимарат

Барыһы наҙанлыҡ менән.

Бу ғимарат жөмләһе

Вайран икәндер - белмәнем.

Хуби ғәфләттән күҙемде

Асманым төндә тороп.

Төндә торған бәндәләр

Солтан икәндер - белмәнем.

Ҡылманым зекерә киләүәт

Наҙлы хафизлар белән.

Хаҡ ҡашында мәғҙә бар

Ҡөрьән икәндер - белмәнем.

Ҡөрьән уҡығас көйләргә

Бу мәжменең хозурлары

Итә тәьҫир күңелдәргә

Хужаның йөҙләре яҡты.

Ҡөрьән мәжлесләре йәмле

Хужаның ниғмәте тәмле,

Аҫыл ҡоштар кеүек һайрап

Хөрмәт итәләр беҙҙәрҙе.

Йыйылдыҡ беҙ был мәжлескә,

Салауат әйтәйек рәсүлебеҙгә.

Ҡиәмәт атлы көндәрҙә

Шәфәғәт ҡылыр ул беҙгә.

Хоҙа бирһен бәхет, дәүләт,

Рәхәт үтһен ғүмерегеҙ.

Дан ислам берҙәм ҡыуанып,

Рәхәт үтһен ғүмерегеҙ.

Ултырайыҡ фекер менән,

Ултырайыҡ шөкөр менән,

Хужа ниғмәттәре әҙерләнгән

Ултырайыҡ шөкөр менән.

Рәхмәт яуһын хөрмәт ит

Донья ниғмәттәре менән.

Хоҙай һеҙҙе хөрмәтләһен

Йәннәт ниғмәттәре менән.

**Сиражетдинова Зөһрә Ғиниәт ҡыҙынан (70 йәш)**

**Аршын уҡа (башҡорт халыҡ йыры)**

Аршын да ғына,әй, аҡ уҡа,

Аҡбуҙатҡайҙарға ла дилбегә.

Килсе, туғанҡайым, бер һүҙ әйтәм,

Әйткән һүҙем ҡалһын билгегә.

Аршын да ғына,әй, аҡ уҡа,

Камзул түңәрәгенән артамы.

Минең дә күңел әүәлгесә

Һеҙҙең күңел мине тарт амы.

Әпирһәнә, еңгәй, ҡурайымды,

Шул “Кәкүккәй” көйөн тартайым.

Ебәрһәнә, еңгәй, беләккәйемде,

Шул ағын һыу буйлап ҡайтайым.

**Наушербанова Сания әбей, 85 йәш. Бикбулатов Ниғәмәт бабайҙан отоп алған.**

**“Нәсихәттәр” Аҡмулла**

Иң әүәл кәрәк нәмә - иман, тигән

Ахирәт эштәренә инан, тигән.

“Хоҙай кисер!” тигән менән эш бөтмәйҙер,

“Иман шарты”н өйрәнмәһә – Иван тигән.

Икенсе ҡиммәт нәмә – күңел, тигән,

Күңеле боҙоҡ әҙәмдән төңөл, тигән.

Боҙоҡҡа ер өҫтөнән аҫты артыҡ,

Булмаһа күңел таҙа – күмел, тигән.

Өсөнсө ҡиммәт нәмә – аҡыл, тигән,

Аҡылһыҙҙа тәүҙән аяғы таҡыр тигән.

Аҙ эшкә асыуланып динен боҙор,

Иманын көфөрлөккә һатыр, тигән.

Дүртсе ҡиммәт нәмә – шөкөр, тигән,

Ниғмәткә шөкөрһөҙлөк – көфөр, тигән.

Ятҡан ерҙән: “Хоҙай кисер!” – тигән хурлыҡ

Сәбәп эҙләп, төҙ юл менән йүгер, тигән.

Бишенсе ҡиммәт нәмә – әҙәп, тигән,

Әҙәп тигән – мөхәббәткә сәбәп, тигән.

Көфөрлөк әҙәплегә тормағандай,

Әҙәпһеҙҙә иман тороу ғәжәп, тигән.

Алтынсы ҡиммәт нәмә - сабыр, тигән

Сабыр кеше моратын табыр, тигән.

Һәр эштә сабырһыҙҙың төбө алтын,

Сабырһыҙлыҡ башҡа бәлә һарлыр, тигән.

**2004 йылда Наушербанова Сания әбейҙән (85 йәш) яҙып алынды**

**Ғабдулла Туҡайҙан**

Был йөрәк ул ниңә тынмай,

Әллә ҡайҙа талпына.

Һандуғас былбыл кеүек ул

Талпынып осмаҡ була.

Йәшлегем, һин ҡайҙа киттең,

Ҡайҙан эҙлим мин һине.

Донъялар бар бик ҡыҙғаныс,

Аҙ ғына ҡыҙған беҙҙе.

Йәш сағымда йәшнәнем мин,

Көслө саҡта күкрәнем.

Йәшнәнем дә, күкрәнем дә,

Инде ҡыҫа күкрәгем.

Ҡайт, эй нәфсем, матлы (шашма?)иман,

Бар, йүнәл, ҡайт Тәңреңә.

Һин миңарға бирҙең арҡа,

Инде бир бит әмиреңә.

Дуҫтарым-ҡәрҙәштәрем, һеҙ

Муллаға әйтең.

Был ике юлды мине күмгән

Уҡырлар ҡәберемдә.

**Наушербанова Сания әбей, 85 йәш (1919 йылғы)**

Байсауыл

Бай сауылҡайҙарының төбө, эй, йәмле,

Уралығыҙҙа ике йәйҙе шунда йәйләнем.

Бай сауылҡайҙарының ағымы ҡаты,

Төпкәйҙәре тәрән ҡаҙылған.

Уфтанмайыҡ, моңданмайыҡ, дуҫтар,

Мөҡәттәрҙә шулай яҙылған.

Елбер ҙә генә елберҙәгән

Күгүләнкәйҙәрҙең шәүләһе.

Ары ла бара, кире ҡайта,

Йөрөй микән уның шәүләһе.

Был донъяла йәшәүе

Ахырында үлем булмаһа,

Һаулыҡ, шатлыҡ ҡәҙерен

Һис кем белмәй бер аҙ

Хәсрәт, нужа күрмәһә.

Ай-һәйҙүк тигән тауышҡа

Ҡамалары керә ҡамышҡа.

Үлмәгән дә кеше үлмәй икән,

Күкрәккәйе тулы һағышҡа.

**Халиҡова Хәбибьямал Ишмөхәмәт ҡыҙы, 1873 йылғы**

**Бәйеттәр**

**Яңғыҙ ана.**

Яңғыҙ ана, яңғыҙ ана,

Күҙҙәренән йәштәр аға.

Аталары йәшләй үлгәс,

Балалары йыйылып ҡала.

Ҡыҙғаныс ул яңғыҙ ана,

Тормоштары ауыр бара.

Балалары үҫеп еткәс,

Һаман да ул яңғыҙ ҡала.

Аһ, йөрәгендә ут яна,

Ҡайтыр тейеп көтә ана.

Һаман йыраҡлана ана,

Балалары үҫеп етә.

Барыһы ла таралып бөтә.

Ананың нурлы йөҙөнә

Һары төшөп нуры китә.

Бала анаһын яңғыҙ ҡуйған,

Ялғыҙлығын уйлай-уйлай,

Ялҡынлы уттарҙа көйгән.

Яңғыҙ ана яңғыҙ өйҙә,

Яңғыҙлығын уйлай һаман.

Яңғыҙлыҡ бит ауыр уға,

Аҡылынан шаша барған.

Яңғыҙ ана, үҙе уйлай,

Үҙе илай, үҙе көйләй.

Балаларының барыһына ла,

Хоҙайҙан ул бәхет теләй.

Яңғыҙлыҡ бик ауыр уға,

Яңғыҙлыҡ ул - ҡәбер йорто.

Йөҙөнөң нурҙарын алған

Яңғыҙлыҡтың хәсрәт уты.

Яңғыҙ ана уйлай-уйлай

Йөҙөнә һарылар төшкән.

Ананы һис онотмағыҙ,

Күкрәк һөтөн имеҙеп үҫкән.

Яңғыҙ ана яңғыҙ йортона,

Уның исеме, яна утта.

Нихәл итһен яңғыҙ ана,

Сабыр бирһен үҙе Алла.

Ата-ана балаларын

Бик тырышып үҫтерә ул.

Хәҙер ана яңғыҙ ҡалып,

Йәшен түгеп ултыра ул.

Ҡыҙғаныс ул балаһынан

Һәр көн һайын ярҙам көтә.

Яңғыҙлыҡта үтеп ғүмере,

Ахыры бер көн үлеп китә.

**Үлем хәлдәре**

Яҡты көндәрҙә ҡалыр исемем

Иҫәпләһәгеҙ, китәр иҫегеҙ.

Яҡты көндәрҙә, ҡалһын гүрҙәрҙә

Яҡтыра беҙҙе үлем хәлдәре.

Китаптар алып уҡып ҡарағыҙ

Беҙләргә ҡарап ғибрәт алығыҙ.

Ҡаршы баҫыуҙа һайрайҙыр турғай,

Ризыҡтар бөткәс, тәҡдирҙәр шулай.

Йоҡо күрмәнем оҙон төндәрҙә

Ризыҡ еймәнем үләр көндәрҙә.

Туғандар килгән йыраҡ ерҙәрҙән,

Һөйөклөләрем, ҡалағыҙ минән.

Асып ҡарарға күҙҙәрем тала,

Бар яҡындарым донъяла ҡала.

Йән биреүҙәрем кистәрҙә була,

Төндә һаҡларға ҡарсыҡтар була.

Йәндәрем сыҡһа, тәнем йыуылһа,

Бороп ҡуйығыҙ ҡибла яғына.

Зифа буйҙарым үлсәп алырҙар,

Йыуып һаҡлағас, кәфенгә һалырҙар.

Ҡәберҙәремде тирән ҡаҙығыҙ,

Ташын ултыртып, яҙыу яҙығыҙ.

Сатырҙар ҡороп нурландырығыҙ,

Ағас ултыртып ҡыуандырығыҙ.

Япраҡтар ярһа, ҡоштар һайраһа,

Рухым шатланыр, доғалар барһа.

Тәнем бик зәғиф, ҡаты йыумағыҙ,

Бик иламағыҙ, зинһар, түҙегеҙ.

Уйҙар уйлайым сығып китергә

Сығып булмайҙыр, ни хәл итергә.

Ҡулымды һуҙам, күңелемдән һыҙам,

Ҡуйып киткәндә ни хәлдәр түҙәм.

Был яңғыҙ өйгә кемдәр килтергән,

Тәҙрәләре юҡ, кемдәр еткергән.

Таштар ултыртып, яҙыуҙар яҙың,

Ҡөрьәндәр уҡың, рухым шатланһын.

Алып ҡайтығыҙ йыназа ағасын,

Насип ит беҙгә ожмах баҡсаһын.

**Ана васыяты**

Һөйләйем әле, бала, көйҙәрем, һүҙҙәремде,

Һүҙҙәрем түгел – моңдарымды.

Мин үлгәстен Ҡөрьән уҡытығыҙ,

Уҙҙырығыҙ минең өсөмдө.

Белгәндәргә биреп доға ҡылдырығыҙ,

Буш үткәрмәгеҙ аҙна кистәрен.

Зинһар, балам, уҙҙырығыҙ, етемде.

Минең рухым ҡайтыр һеҙҙәргә.

Ошо һүҙҙәремде ҡалдырырмын

Үлгәстин дә һағынып һөйләргә.

Тар ләхеттәр эсендә ятҡанда

Ҡырҡымды уҙҙырғанды көтәрмен.

Доғаларығыҙ барһа, шатланырмын,

Онотһағыҙ, ни хәл итәрмен.

Балам, илле бер көнөмдө үткәрегеҙ,-

Минең һеҙгә аҡтыҡ һүҙҙәрем.

Ҡарсыҡтар йыйып уҡытығыҙ,

Яҡты, нурлы булыр гүрҙәрем.

Төр ҡәбергә илтеп ҡуйыу менән,

Яуып алыу өсөн килерҙәр.

Камил иманменән барған булһам,

Йәннәттәрҙә урын бирерҙәр.

Сиражетдинова Зөһрә әбей

**Манара**

Эй манара, һин ултырҙың,

Нисә йылдар нур булып,

Һине киҫеп төшөрҙөләр,

Йөрөнөләр хур булып.

Эй манара, үҙеңде кем

Киҫкәнене белмәнең.

Бер хоҙайҙан әмер булып,

Ниңә теләгең килмәне.

Эй манара, исемеңде

Бигерәк матур ҡушҡандар.

Әгәр телгә килгән булһаң,

Ҡурҡыр ине дошмандар.

Эй манара, һин булмағас,

Ячмғыр яумай күк(е)рәп,

Һине киҫеп төшөргәндә,

Ерҙәр торҙо тет(е)рәп.

Эй манара, һин ултырҙың

Мөьминдәргә билгегә.

Һине киҫеп төшөргәндәр

Хур булдылар мәңгегә.

Эй манара, таң тыуғас та,

Аҙан тауышын көтәбеҙ.

Аҙан тауышы ишетелмәгәс,

Мәхрүм булып китәбеҙ.

Эй мәсжидем, әй манарам,

Һағына һине мөьминдәр.

Уҡыу ҙа юҡ, намаҙ ҙа юҡ,

Зәғифләнде бәндәләр.

Эә манара, күтәрелдең,

Күрҙе һине мөьминдәр.

Йөрөйөк унда, ҡылайыҡ ғәмәл,

Сафланһындар күңелдәр.

Кәңәш. (бәйет)

Ғәзизи дуҫтар, һеҙгә минән кәңәш шул:

Сереңде ят кешегә һөйләмәҫ бул.  
Серең белгәс,ҡыҙартырҙар йөҙөңдө,

Йүләр был тип, асырмаҫтар күҙеңде.

Эсеңдә нәмә янғанын үҙең бел,

Үҙең ила, үҙең ҡайғыр, үҙең көл.

Кешегә булмаһын һис бер серең фаш,

Жәүәһирҙән дә артыҡтыр ғәзиз баш.

Кешеләр үҙҙәрен артыҡ күрерҙәр,

Бәхетһеҙҙәрҙең өҫтөнән көлөрҙәр.

Асып йәшерен хазинаңды йөрөктәй,

Һөйләмә бер ҙә артыҡ һүҙ кәрәктән.

Әгәр баҫһа һине бер-бер заманы,

Иламай йомшамаҫ был хәсрат-ҡайғы.

Ултыр аулаҡта, һис бер кеше юҡ,

Сабыйҙан тамсы-тамсы күҙ йәшең түк.

Сиражетдинова Зөһрә Ғиниәт ҡыҙынан (70 йәш) 2004 йылда яҙып алынды. (Зөһрә әбей 1987 йылдың 14 ноябрендә Мәүзифа еңгәнең дәфтәренән күсереп алған)

**Таҡмаҡтар**

Гиҙер-Гиҙер гит кенә.

Энә түгел еп кенә.

Тальян гармундарға баҫҡан

Комсомол егет кенә.

Ҡулымдағы йөҙөгөмдөң

Исемдәре Хөсәйен.

Сельсоветҡа барып әйтәм-

Сысҡан тотҡан бесәйем.

Ҡулымдағы йөҙөгөмдөң

Исемдәре Хөббөтдин

Һине уйлап бара инем

Бер соҡорға һоп иттем.

Арғы яҡҡа барҙыңма ла

Бирге яҡҡа барҙыңма

Минең һағынғанды белдеңмә лә

Үҙең һағынып килдеңмә.

Шәл бәйләйем, шәл бәйләйем

Шәлем түңәрәк түңәрәк түгел.

Осоп барып етер инем,

Йәнем күбәләк түгел.

Гармунығыҙ өйҙәме,

Гармунығыҙ өйҙәме9

Өйҙә булһа, килһен әле,

Бейетеп китһен әле.

Мулдаҡайҙың арьяғында

Трактор буксовать итә.

Тишек- тошок быйма кейеп,

Атай танцывать итә.

Әүеш күлде йөҙөп сыҡтым

Шаҡатаға ултырып.

Балыҡтарҙың ҡотон алдым

Шатыр-шотор уҫырып.

Беҙҙең ҡапҡа тимерҙән

Уны сысҡан кимергән.

Мулдаҡайҙың малайҙары

Сусҡа кеүек һимергән.

Шырпы ҡабы, шырпы ҡабы,

Шырпы ҡабы бушаған

Орловканың малайҙары

Шүрәлегә оҡшаған.

Ағиҙелдә йөҙөп килдем ,

Ағиҙелде белдем бит.

Һинең ялҡау булғаныңды

Күреп бөттөм, белдем бит.

Уфала трамвайҙар

Уфала трамвайҙар.

Күрҙем инде һөйгәнеңде

Йығылһа, торалмайҙыр.

Әтәстә лә кикерек,

Тауыҡта ла кикерек,

Мин таҡмаҡтар әйтмәнем,

Үҙең сыҡтың һикереп.

Егетмен, тип торған булаң

Үәт егет ғәләмәте!

Кейеменә һеңеп бөткән

Самогон һәм тәмәке.

Анау килгән машинаға

Тейәгәндәр халадис.

Чечен һуғышын туҡтатты

Лебедь ағай маладис.

Ҡыҙҙар китте, ҡыҙҙар китте

Ҡыҙҙар китте сейәгә.

Эшләгәндәр аҡса алмай,

Йәшәйбеҙ пенсияға.

Алын алһаң ни була ,

Гөлөн алһаң ни бура

Араҡы эсеп йөрөгәнсе,

Ураҙа тотһаң ни була.

Урыҫ көлә бшҡорттарҙан -

Башҡорт көн дә пьяный.

Пьяныйҙар арҡаһында

Булырһың һин дә хыялый.

**Һынамыштар**

Кәкүк беренсе ҡысҡырһа – ҡоролоҡ була.

Беренсе күк күкрәһә - уңыш уңа.

Бесәй йыуынып ишек яҡҡа барһа – ҡунаҡ килә.

Бесәй моронон йәшереп йоҡлаһа – көн тонсоға.

Эт ерҙә тумалаһа – буран сыға.

Ҡарлуғастар ергә етеп аҫтан осһа – ямғырға.

Тышҡа сығарылған һөт күперекләп торһа – көн йонсоуға.

Май айы һыуыҡ булһа – иген уңа.

Ҡар епшек булһа – һоло уңа.

Турғайҙар сырҡылдашһа – ямғыр яуа.

Ҡырҙа ваҡ мышҡаралар күбәйһә – ямғыр яуа.

Ҡыш ағастарҙа бәҫ күп булһа – бал уңа.

Ҡолаҡ шаулаһа – һауа боҙола.

Сентябрҙә күк күкрәһә – көҙ йылы була.

Июль йылы ямғырһыҙ булһа – ғинуар йылы була.

Һауала төнөн йондоҙҙар күп булһа – икенсе кән аяҙ була.

Ә йондоҙҙар төнөн һауала һирәк икән – көн боҙола.

Йоҡоң килһә – көн йонсоуға.